A BIZOTTSÁG HATÁROZATA
(2005. március 23.)
az általános tisztítószerekre és a szaniterhelyiségek tisztításához használt tisztítószerekre vonatkozó közösségi ökocímke odaítélésével kapcsolatos ökológiai kritériumok meghatározásáról
(az értesítés a C(2005) 1028. számú dokumentummal történt)
(EGT vonatkozású szöveg)
(2005/344/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi ökocímke módosított odaítélési rendszeréről szóló, 2000. július 17-i 1980/2000/EK európai parlamenti és tanácsi rendeletre (1) és különösen annak 6. cikke (1) bekezdésének második albekezdésére,
az Európai Unió ökocímke-bizottságával folytatott konzultációt követően,
mivel:
(1)
Az 1980/2000/EK rendelet előírja, hogy a közösségi ökocímkét olyan termék kaphatja meg, amely termék a tulajdonságai révén jelentősen hozzájárul a legfontosabb környezeti szempontok javításához.
(2)
Az 1980/2000/EK rendelet előírja, hogy az ökocímke kritériumait termékcsoportonként kell meghatározni, az Európai Unió ökocímke-bizottsága által kidolgozott kritériumok alapján.
(3)
Előírja továbbá azt is, hogy az ökocímke-kritériumok, valamint a kritériumokhoz kapcsolódó értékelési és ellenőrzési követelmények felülvizsgálatát az egyes termékcsoportokra meghatározott érvényességi időszak lejárta előtti megfelelő időpontban kell elvégezni.
(4)
A tudományos és piaci fejlődés figyelembevétele érdekében helyénvaló felülvizsgálni az általános tisztítószerekre és a szaniterhelyiségek tisztításához használt tisztítószerekre vonatkozó közösségi ökocímke odaítélésével kapcsolatos ökológiai kritériumok meghatározásáról szóló, 2001. június 27-i 2001/523/EK bizottsági határozatban megállapított ökológiai kritériumokat (2).
(5)
Továbbá annak rögzítése érdekében, hogy az ablakok rendszeres tisztítására használt tisztítószerek nem különlegesebb rendeltetésű terméknek, hanem általános tisztítószernek minősülnek, módosítani kell az e határozatban lefektetett termékcsoport-meghatározást.
(6)
Az egyértelműség kedvéért a 2001/523/EK határozatot fel kell váltani.
(7)
A felülvizsgált ökológiai kritériumok érvényességi ideje négy év.
(8)
Helyénvaló egy tizenkét hónapnál nem hosszabb átmeneti időszakot biztosítani azon kérelmezők számára, akik termékei e határozat bejelentésének napját megelőzően kapták meg az ökocímkét, illetve akik ezt a napot megelőzően kérelmezték az ökocímkét, hogy elegendő idejük legyen termékeik módosítására annak érdekében, hogy azok megfeleljenek a felülvizsgált kritériumoknak és követelményeknek.
(9)
Az ebben a határozatban előírt intézkedések összhangban vannak a Bizottságnak az 1980/2000/EK rendelet 17. cikke alapján kialakított véleményével,
ELFOGADTA EZT A HATÁROZATOT:
1. cikk
Az „általános tisztítószerek és a szaniterhelyiségek tisztításához használt tisztítószerek” termékcsoportot az alábbi két alcsoport alkotja:
a)
Általános tisztítószerek, azaz a padló, a falak, a mennyezet és egyéb rögzített felületek rendszeres tisztítására használt tisztítószerek, amelyeket a felhasználást megelőzően vízben oldanak vagy vízzel hígítanak. Az általános tisztítószerek víztartalma ≤ 90 % (w/w).
b)
Ablaktisztító szerek, azaz kifejezetten ablakok rendszeres tisztítására használt általános tisztítószerek, amelyeket a felhasználást megelőzően vízzel hígítanak, vagy hígítás nélkül alkalmaznak. Az ablaktisztító szerek víztartalma ≤ 95 % (w/w).
c)
Szaniterhelyiségek tisztításához használt tisztítószerek, azaz szaniterhelyiségek - pl. mosókonyha, fürdőszoba, zuhanyozó, WC és konyha - szennyeződéseinek és lerakódásainak mindennapi eltávolítására, felületi tisztítására használt termékek. A szaniterhelyiségek tisztításához használt tisztítószerek víztartalma ≤ 90 % (w/w).
Az első bekezdés c) pontjában meghatározott alcsoportba nem tartoznak bele az alábbiak:
a)
a WC öblítésekor automatikusan alkalmazott termékek, pl. az „önadagoló termékek”, mint a WC-illatosító rúd;
b)
a WC-tartályban használt termékek;
c)
a kalcium-karbonát (vízkő) eltávolításán kívül külön tisztító hatással nem rendelkező termékek;
d)
a fertőtlenítőszerek.
Nem tartoznak ebbe a termékcsoportba a különleges rendeltetésű termékek, úgymint a sütőtisztítók, padlósúrolók, fényezők, lefolyótisztítók és így tovább.
A termékcsoport a lakossági és az ipari felhasználású termékeket egyaránt tartalmazza.
2. cikk
A közösségi ökocímke odaítéléséhez az általános tisztítószernek, illetve a szaniterhelyiségek tisztításához használt tisztítószernek az 1980/2000/EK rendelet értelmében az „általános tisztítószer, illetve a szaniterhelyiségek tisztításához használt tisztítószer” termékcsoportba kell tartoznia, és meg kell felelnie az e határozat mellékletében meghatározott ökológiai kritériumoknak.
3. cikk
Az „általános tisztítószerek és a szaniterhelyiségek tisztításához használt tisztítószerek” termékcsoportra vonatkozó ökológiai kritériumok és a kapcsolódó értékelési és ellenőrzési követelmények 2008. december 31-ig érvényesek.
4. cikk
Adminisztratív célra az „általános tisztítószerek és a szaniterhelyiségek tisztításához használt tisztítószerek” termékcsoporthoz rendelt kódszám: 020.
5. cikk
A 2001/523/EK határozat hatályát veszti.
6. cikk
Az e határozat bejelentésének napját megelőzően az „általános tisztítószerek és a szaniterhelyiségek tisztításához használt tisztítószerek” termékcsoportba tartozó termékekre megítélt ökocímkék 2006. március 31-ig tovább használhatók.
Az e határozat bejelentésének napját megelőzően az „általános tisztítószerek és a szaniterhelyiségek tisztításához használt tisztítószerek” termékcsoportba tartozó termékekre beadott ökocímke iránti kérelmek esetében a termék a 2001/523/EK határozatban lefektetett feltételek szerint kaphatja meg az ökocímkét. Ebben az esetben az ökocímke 2006. március 31-ig használható.
7. cikk
Ennek a határozatnak a tagállamok a címzettjei.
Kelt Brüsszelben, 2005. március 23-án.